Մյուս թանգարանը, որ այցելեցի, Բայերս-Էվանսների տուն-թանգարանն էր (Byers-Evans House Museum): Այս գերդաստանի ամենահայտնի անձը եղել է Ջոն Էվանսը, որը 1862-ին, նախագահ Աբրահամ Լինքոլնի հրամանագրով, նշանակվում է Territory of Colorado-ի կառավարիչ: Էվանսը պաշտոնավարում է մի քանի տարի, այդ ընթացքում նաեւ Դենվերի համալսարանն է հիմնադրում: 1850-ականներին Կոլորադոյում, ոսկու հանքերի հայտնագործումից եւ ոսկի որոնողների ահագնացող հոսքից հետո, լոկալ շարժում է սկսվում նահանգի կարգավիճակ ձեռք բերելու համար, սակայն միայն 1861-ին, Կոնգրեսի որոշմամբ է կազմավորվում եւ ճանաչվում Territory of Colorado-ն, որն այդպես է կոչվում՝ մինչեւ 1876-ին նահանգի կարգավիճակ ստանալը: Ինքնաբերաբար, Էվանսների ընտանիքը դառնում է ամենանշանավորներից մեկը Դենվերում, եւ այս երկու տուն-թանգարանները՝ Molly Brown-ի եւ Byers-Evans-ների, թույլ են տալիս պատկերացնել ամերիկյան էլիտայի կյանքն անցյալ դարում: Ի վերջո, ցանկացած հասարակության ճշգրիտ բնութագրերից մեկն էլիտայի կյանքն է, այն, թե մտավոր, հոգեւոր, նյութական արժեքների մատչելիություն ունեցող անձինք ինչպես են դրանք տնօրինել: